****

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS MERO FONDO DYDŽIO NUSTATYMO, NAUDOJIMO IR ATSISKAITYMO TVARKOS APRAŠO PATVIRTINIMO**

2023 m. liepos 27d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 25 straipsnio 7 dalimi ir Rokiškio rajono savivaldybės taryba n u s p r e n d ž i a:

Patvirtinti Rokiškio rajono savivaldybės mero fondo dydžio nustatymo, naudojimo ir atsiskaitymo tvarkos aprašą (pridedama).

Savivaldybės meras Ramūnas Godeliauskas

Reda Dūdienė

PATVIRTINTA

Rokiškio rajono savivaldybės tarybos

2023 m. liepos 27 d. sprendimu Nr. TS-

**ROKIŠKIO RAJONO SAVIVALDYBĖS MERO FONDO DYDŽIO NUSTATYMO, NAUDOJIMO IR ATSISKAITYMO TVARKOS APRAŠAS**

**I. BENDROSIOS NUOSTATOS**

1. Savivaldybės mero fondo dydžio nustatymo, naudojimo ir atsiskaitymo tvarkos aprašas (toliau – Aprašas) reglamentuoja Savivaldybės mero fondo dydį, paskirtį, lėšas bei jų naudojimo, apskaitos, atsiskaitymo ir kontrolės procedūras.

2. Savivaldybės mero fondas sudaromas atstovavimo (reprezentacinėms) Lietuvoje ir užsienyje išlaidoms finansuoti.

3. Atstovavimo (reprezentacinėms) išlaidoms priskiriamos išlaidos, reglamentuotos Lietuvos Respublikos Vyriausybės 2002 m. birželio 17 d. nutarimu Nr. 919 ,,Dėl reprezentacinių išlaidų“.

**II. SAVIVALDYBĖS MERO FONDO DYDIS**

4. Savivaldybės mero fondo dydis per mėnesį yra iki vieno Valstybės duomenų agentūros paskutiniųjų metų paskelbto Lietuvos ūkio vidutinio mėnesinio darbo užmokesčio dydžio.

5. Savivaldybės mero fondo lėšos numatomos tvirtinant savivaldybės biudžetą nedidinant bendrų Savivaldybės reprezentacijai skirtų lėšų.

**III. SAVIVALDYBĖS MERO FONDO NAUDOJIMO TVARKA**

6. Savivaldybės mero fondo lėšas naudoja Savivaldybės meras.

7. Savivaldybės mero fondo lėšos naudojamos Savivaldybės reprezentacijos reikmėms – atstovauti Savivaldybei šalies viduje ir užsienyje.

8. Savivaldybės mero fondo lėšos gali būti naudojamos šioms reprezentacijos reikmėmis:

8.1. atvykstančių oficialių asmenų, svečių ir juos lydinčių asmenų priėmimo išlaidoms (maitinimui, gėlėms, suvenyrams, kitoms prekėms ir paslaugoms);

8.2. darbo susitikimų išlaidoms (maisto produktų, nealkoholinių ir alkoholinių gėrimų, kitų prekių, skirtų savivaldybės atstovų susitikimams darbo klausimams aptarti, svarstyti, derinti su kitų savivaldybių, įstaigų, įmonių, organizacijų atstovais, pirkimo išlaidoms);

8.3. išlaidoms atminimo dovanėlėms, suvenyrams, gėlėms, sveikinimo raštams, atvirukams, nuotraukoms, savivaldybės tarybos narių, savivaldybei nusipelniusių asmenų jubiliejų, valstybės, tarptautinių organizacijų, kitų apdovanojimų skyrimo savivaldybės tarybos nariams, savivaldybės įstaigų darbuotojams, įstatymų nustatytų atmintinų ir švenčių dienų, profesijų dienų ir asmeninių švenčių progomis;

8.4. išlaidoms vizitinėms kortelėms;

8.5. išlaidoms, susijusioms su dalyvavimu labdaros, kultūros, sporto ir kituose visuomeniniuose renginiuose (išlaidos dovanėlėms švenčių proga ikimokyklinio ugdymo, mokymo, sveikatos apsaugos, vaikų, senelių, neįgaliųjų globos įstaigų auklėtiniams ir globotiniams, socialiai remtinoms šeimoms, taip pat išlaidos dovanoms, suvenyrams, gėlėms, pagal varžybų ir konkursų sąlygas numatytiems prizams, su dalyvavimu minėtuose renginiuose susijusiems mokesčiams, savivaldybės atributika pažymėtoms prekėms);

8.6. oficialiam vizitui, raštiškai pakviesto oficialaus asmens, sutuoktinio ar kito lydinčio šeimos nario, vizito metu atliekančio atitinkamas valstybinio ir diplomatinio protokolo nustatytas funkcijas, vykimo į vizito vietą ir atgal visų rūšių transporto priemonėmis išlaidoms.

9. Reprezentacijos išlaidoms nepriskiriamos išlaidos, susijusios su politine reklama.

**IV. SAVIVALDYBĖS MERO FONDO LĖŠŲ APSKAITA, ATSISKAITYMAS IR KONTROLĖ**

10. Savivaldybės mero fondo lėšų apskaitą tvarko Centralizuotos buhalterinės apskaitos skyrius.

11. Organizuojant atvykstančių oficialių asmenų priėmimą iš Savivaldybės mero fondo lėšų, administracijos skyrius, atsakingas už priėmimą, sudaro išlaidų sąmatą ir panaudotų išlaidų nurašymo aktus, kuriuos tvirtina Savivaldybės meras.

12. Reprezentacijos reikmėms skirtos išlaidos apmokamos pagal pateiktus faktines išlaidas patvirtinančius finansinės apskaitos dokumentus, atitinkančius Lietuvos Respublikos finansinės apskaitos įstatymo nustatytus reikalavimus, taikomus apskaitos dokumentams.

13. Centralizuotos buhalterinės apskaitos skyrius pasibaigus ketvirčiui sudaro Savivaldybės mero lėšų panaudojimo ataskaitą ir iki kito ketvirčio pirmo mėnesio 15 d. pateikia Savivaldybės merui.

14. Ataskaitinį ketvirtį nepanaudojus visų nustatyto dydžio lėšų, jas galima naudoti vėlesniais tų pačių biudžetinių metų ketvirčiais.

15. Savivaldybės meras už per kalendorinius metus panaudotas Savivaldybės mero fondo lėšas atsiskaito Savivaldybės tarybai.

16. Savivaldybės mero fondo lėšų panaudojimo kontrolę atlieka savivaldybės Kontrolės ir audito tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SPRENDIMO PROJEKTO**

**DĖL ROKIŠKIO RAJONO SAVIVALDYBĖS MERO FONDO DYDŽIO NUSTATYMO, NAUDOJIMO IR ATSISKAITYMO TVARKOS APRAŠO PATVIRTINIMO**

**AIŠKINAMASIS RAŠTAS**

2023-07-13

Projekto rengėjas –Finansų skyriaus vedėja Reda Dūdienė.

Pranešėjas komitetų ir Tarybos posėdžiuose – Finansų skyriaus vedėja Reda Dūdienė.

|  |  |  |
| --- | --- | --- |
| 1. | Sprendimo projekto tikslas ir uždaviniai | Nustatyti Rokiškio rajono savivaldybės mero fondo dydį, jo paskirtį, lėšas bei jų naudojimo, apskaitos, atsiskaitymo ir kontrolės procedūras. |
| 2. | Šiuo metu galiojančios ir teikiamu klausimu siūlomos naujos teisinio reguliavimo  nuostatos | Iki šiol savivaldybės teisės aktų dėl mero fondo nebuvo. To neįpareigojo teisės aktai.  2023-04-01 įsigaliojusio Lietuvos Respublikos vietos savivaldos įstatymo 25 straipsnio 7 dalis nustato, kad „atstovavimo Lietuvoje ir užsienyje išlaidoms apmokėti skirto mero fondo dydis nustatomas nedidinant bendrų savivaldybės reprezentacijai skirtų lėšų ir priklauso nuo savivaldybės tarybos narių skaičiaus: savivaldybės taryba, kurioje yra 41 ir daugiau tarybos narių, gali skirti kas mėnesį iki trijų, savivaldybės taryba, kurioje yra 27–31 tarybos narys, iki dviejų, kitos savivaldybės – iki vieno VMDU( vidutinis mėnesinis šalies darbo užmokestis). 2022 metų VMDU- 1785,4 euro. |
| 3. | Laukiami rezultatai | Sprendimas atitiks teisės aktų reikalavimus ir užtikrins skaidrų lėšų naudojimą. |
| 4. | Lėšų poreikis ir šaltiniai | Papildomo lėšų poreikio nėra. Lėšos iš bendrų savivaldybės reprezentacijai skirtų lėšų . |
| 5. | Antikorupcinis sprendimo projekto vertinimas | Atliktas teisės akto projekto antikorupcinis vertinimas, parengta pažyma. |
| 6. | Kiti sprendimui priimti reikalingi pagrindimai, skaičiavimai ar paaiškinimai | Mėnesiui maksimali suma 1785,4 Eur. |
| 7. | Sprendimo projekto lyginamasis variantas (jeigu teikiamas sprendimo pakeitimo projektas) | Nėra |